text: Ribe-Esbjerg sejrer over HC Midtjylland efter trænerexit
  30 november 2017 kl. 20.26
  Ribe-Esbjerg vandt for første gang i syv ligakampe, dagen efter at klubben sagde farvel til Jan Leslie.
  Håndboldklubben Ribe-Esbjerg HH hentede torsdag aften klubbens første sejr i syv kampe i 888 Ligaen. 
  Dagen efter afskeden med cheftræner Jan Leslie vandt sidste sæsons nummer fire hele 29-16 hjemme over HC Midtjylland. 
  Ribe-Esbjergs Lukas Karlsson blev kampens topscorer med otte mål på ti forsøg, mens hjemmeholdets målmand Tim Winkler havde en redningsprocent på over 57.
  Ribe-Esbjerg førte 14-7 ved pausen i kampen, der blev spillet i Blue Water Dokken i Esbjerg. 
  Den tidligere topmålmand Sune Agerschou, der er formand for eliteudvalget i Ribe-Esbjerg, havde - ifølge eget udsagn lettere modvilligt - sagt ja til at stå i spidsen for holdet efter afskeden med Jan Leslie. 
  Ribe-Esbjerg stoppede i sommer samarbejdet med succestræneren Claus Uhrenholt, fordi parterne ikke kunne blive enige om de fremtidige vilkår.
  Jan Leslie blev derefter forfremmet fra assistent til cheftræner, men sidste sæsons store overraskelse i ligaen har haft en skidt sæson. 
  Før kampen mod HC Midtjylland var Ribe-Esbjerg næstsidst med seks point for 11 kampe. 
  Det var dog ikke til at se mod midtjyderne, der til gengæld leverede en meget skidt præstation. 
  HC Midtjylland førte ikke en eneste gang i kampen, og gæsternes højdepunkt kom, da klubben bagud 0-2 scorede to gange i træk. 
  Kampen blev en regulær ydmygelse af HC Midtjylland, der er nummer ni i ligaen med 11 point for 13 kampe. 
  Ribe-Esbjerg avancerer til 11.-pladsen med otte point for 12 kampe.
  